Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33.

(2021/C 369/02)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 (1).

Comunicare a unei modificări standard care vizează documentul unic

„Cava”

PDO-ES-A0735-AM10

Data comunicării: 25 iunie 2021

DESCRIEREA ȘI MOTIVELE MODIFICĂRII APROBATE

1. Introducerea unor condiții pentru plantațiile viticole care produc „Guarda Superior”

DESCRIERE

Sunt stabilite următoarele cerințe: plantațiile viticole destinate producției de vinuri Cava „Guarda Superior” („Reserva”, „Gran Reserva” și „Paraje Calificado”) trebuie să fie certificate drept ecologice, cu o perioadă de tranziție de cinci ani pentru punerea efectivă în aplicare a statutului ecologic, iar vârsta plantației viticole trebuie să fie de minimum 10 ani.

Secțiunea 3 litera (a) din caietul de sarcini a fost modificată. Modificarea vizează punctul 5 litera (a) [sic] din documentul unic.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Clima specifică a regiunii Cava, definită de factori precum precipitații, temperaturi moderate și lumină solară, permit cultivarea viței-de-vie în conformitate cu normele agriculturii ecologice, sporind biodiversitatea în zona învecinată. De asemenea, consumatorii sunt tot mai mult în căutare de produse ecologice provenite din producția durabilă, care respectă zona învecinată, peisajul și mediul înconjurător.

Având în vedere aspectele sus-menționate, faptul că segmentul de vârf al producției provine exclusiv din plantațiile viticole clasificate drept organice le conferă vinurilor Cava un avantaj în fața vinurilor spumante de la nivel global cu care se află în concurență directă, pentru care va fi dificil să se dobândească statutul ecologic, în special din cauza condițiilor climatice naturale ale zonelor geografice unde sunt produse.

S-a stabilit o perioadă generoasă de tranziție de cinci ani pentru a permite tuturor operatorilor să efectueze orice modificări pe care le consideră necesare, facilitându-se procesul de adaptare în ceea ce privește principiul proporționalității, reducerea costurilor și egalitatea.

O plantație viticolă cu vârsta de 10 ani dispune de un sistem de rădăcini suficient de dezvoltate încât să permită plantelor de viță-de-vie să reziste fluctuațiilor de precipitații caracteristice climei locale. După 10 ani, producția unei vițe-de-vie este considerată a fi regulată și atât viticultorul, cât și crama vor fi monitorizat calitatea și potențialul strugurilor de-a lungul unui număr de ani, ceea ce le va fi permis să decidă dacă strugurii sunt potriviți pentru producția vinurilor Cava, care au o perioadă lungă de învechire.

2. Extinderea perioadei minime de învechire pentru vinurile Cava „Reserva”

DESCRIERE

Perioada minimă de învechire pentru vinurile Cava „Reserva” a fost extinsă de la 15 la 18 luni.

Secțiunea 3 litera (b) punctul 3 din caietul de sarcini a fost modificată. Documentul unic rămâne nemodificat.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Obiectivul este de a asigura vinului Cava „Reserva” o perioadă mai lungă de învechire și o calitate mai bună, deosebindu-l astfel mai mult de segmentul de produse „Guarda”.

3. Stabilirea unor unități geografice mai mici (zone și subzone) și demarcarea zonelor „paraje calificado”

DESCRIERE

Aria geografică a denumirii de origine „Cava” a fost împărțită în următoarele unități geografice mai mici: ZONE, SUBZONE ȘI ZONE „PARAJE CALIFICADO” („VIN CAVA DINTR-O SINGURĂ PODGORIE CALIFICATĂ”) Zonele „paraje calificado” erau deja prevăzute în caietul de sarcini, însă acesta conține în prezent lista acelora care au fost deja recunoscute, împreună cu delimitarea exactă a acestora.

Secțiunea 4 din caietul de sarcini a fost modificată. Modificarea vizează punctul 6 din documentul unic.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Unul din factorii care permit ca valoarea unui vin să beneficieze de o recunoaștere sporită și să fie mai ușor de identificat este originea acestuia. Prin urmare, s-a considerat necesară împărțirea în zone a ariei denumirii de origine „Cava”, pentru a permite consumatorului și pieței să identifice mai ușor originea vinului Cava pe care îl consumă, oferind valoare adăugată produsului.

Prin urmare, zonarea este destinată să fie un însemn al valorii și calității cramelor care doresc să participe. Pin urmare, menționarea acesteia pe etichetă este voluntară.

Există trei niveluri de zonare: La primul nivel, zonele sunt împărțite în funcție de caracteristici generale de ordin climatic și geografic, pe baza configurației denumirii de origine, rezultând trei zone distincte. Al doilea nivel este constituit din subzone, care trebuie să fie definite prin caracteristici specifice de ordin climatic, orografic, istoric sau uman, care să le justifice existența. În final, al treilea nivel este acela al „Paraje Calificado”, care este definit prin identificarea parcelelor pe care le conține. Caracteristicile solului, climei și ale modului de cultivare trebuie să fie diferite de cele din zona învecinată.

4. Limitarea randamentului maxim al plantațiilor viticole pentru vinurile cava „Guarda Superior”

DESCRIERE

S-a stabilit că randamentul maxim al unei plantații viticole pentru producția de vinuri Cava „Guarda Superior” („Reserva”, „Gran Reserva” și „Paraje Calificado”) trebuie să fie de 10 000 kg/ha.

Secțiunea 5 din caietul de sarcini a fost modificată. Modificarea vizează punctul 5 litera (b) [sic] din documentul unic.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Aceasta este în mod evident o măsură care vizează calitatea și care urmărește ca plantația viticolă să fie îngrijită și gestionată astfel încât să se obțină struguri de cea mai bună calitate cu concentrații mai mari de zaharuri. Randamentele mai mici înseamnă că vinurile produse din strugurii rezultați sunt mai echilibrate, cu niveluri de aciditate estimate mai ridicate și o posibilă tărie alcoolică mai mare și cu conținut de zaharuri mai ridicat. Acești factori sunt ideali pentru vinuri cu perioade lungi de învechire. Lucrările solului și practicile de cultivare vor trebui adaptate la niveluri mai reduse ale producției, astfel încât vinurile rezultate să fie mai echilibrate, diminuându-se stresul asupra viței-de-vie.

5. Crearea registrului viticol „Guarda Superior”

DESCRIERE

A fost creat un registru dedicat plantațiilor viticole ale căror struguri sunt adecvați pentru producția de vinuri Cava „Guarda Superior” („Reserva”, „Gran Reserva” și „Paraje Calificado”). Totodată, au fost stabilite condițiile de înregistrare și consecințele neconformității.

Secțiunea 3 litera (a) și secțiunea 8 litera (b) subpunctul (i) din caietul de sarcini au fost modificate. Documentul unic rămâne nemodificat.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Pentru a putea identifica plantațiile viticole care îndeplinesc cerințele stabilite pentru producția de vinuri Cava „Guarda Superior” și a simplifica procesul de control al certificării produselor. Totodată, obiectivul este stimularea specializării din etapa de cultivare a viței-de-vie, adică la sursă, precum și asumarea angajamentului față de cultivarea plantelor de viță-de-vie „Guarda Superior” și față de aspectele de calitate aferente acestora. De asemenea, aceasta înseamnă că tăierea, fertilizarea, lucrările solului, recoltarea și alte practici de cultivare se vor axa pe obținerea de struguri de calitate - în special pentru producția de vin spumant Cava, punându-se accentul pe aspecte care răspund cererii cramelor privind vinurile de bază cu perioade lungi de învechire - și pe aciditate, tărie alcoolică și alte caracteristici prevăzute de normele privind DOP „Cava”.

Un obiectiv suplimentar este acela de a se stabili o legătură mai strânsă între plantația viticolă, viticultor, oenolog, cramă și produsul ce urmează să fie obținut.

6. Introducerea unor cerințe privind gestionarea separată a strugurilor și a vinurilor din segmentul „Guarda Superior”

DESCRIERE

S-a stabilit următoarea cerință pentru producția de vinuri Cava „Guarda Superior” („Reserva”, „Gran Reserva” și „Paraje Calificado”): ca parte a procesului de trasabilitate a producției unui produs protejat, atunci când strugurii proveniți din plantațiile viticole „Guarda Superior” ajung în cramă, aceștia trebuie să fie descărcați separat de restul strugurilor pentru a putea fi etichetați ca „Guarda Superior” și ca „Reserva”, „Gran Reserva” sau „Paraje Calificado”.

De asemenea, pentru a fi etichetat ca „Guarda Superior” și ca „Reserva”, „Gran Reserva” sau „Paraje Calificado”, vinul de bază folosit pentru vinul Cava „Guarda Superior” trebuie să fie produs, clasificat și pus în vânzare în cramă separat de restul vinului de bază destinat vinurilor Cava în general.

Secțiunea 8 litera (b) subpunctul (iii) din caietul de sarcini a fost modificată. Documentul unic rămâne nemodificat.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Cerințele stabilite pentru plantațiile viticole, și anume înregistrarea specifică, certificarea ecologică, vârsta minimă de 10 ani și reducerea randamentului, sunt factori care trebuie să creeze o diferențiere, deosebind calitativ vinurile Cava „Guarda Superior” de celelalte vinuri Cava.

Din acest motiv se consideră că este necesar ca strugurii crescuți pe aceste parcele să fie recoltați separat de strugurii crescuți pe parcele care nu îndeplinesc aceste cerințe. Astfel, atunci când sunt încărcați în remorci, strugurii proveniți de pe parcele desemnate „Guarda Superior” nu pot fi amestecați cu strugurii care provin de pe parcele ce nu sunt clasificate ca „Guarda Superior”. Prin urmare, în cramă, strugurii trebuie descărcați separat în recipiente diferite pentru a asigura trasabilitatea și procesarea separată a strugurilor.

Întrucât strugurii trebuie descărcați separat și în recipiente diferite în cramă, întregul proces de fabricare a vinului de bază, clasificarea și introducerea pe piață a acestuia trebuie să se deruleze separat, asigurându-se trasabilitatea de la plantația viticolă și până la obținerea finală a vinului de bază Cava. Combinarea vinurilor din segmentul „Guarda Superior” cu vinuri din segmentul „Guarda” nu este permisă. Dacă aceasta se produce, atunci amestecul va fi considerat un vin care aparține segmentului „Guarda”.

7. Introducerea unui dop specific de tiraj pentru vinurile Cava „Guarda Superior”

DESCRIERE

S-a stabilit că dopurile folosite la sticlele care vor include mențiunile „Guarda Superior” și „Reserva”, „Gran Reserva” și „Paraje Calificado” trebuie să fie marcate corespunzător.

Secțiunea 8 litera (b) subpunctul (iii) din caietul de sarcini a fost modificată. Documentul unic rămâne nemodificat.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Din rațiuni de trasabilitate și pentru a asigura monitorizarea procesului de învechire, este esențial să se poată face diferența între loturile de sticle de vin Cava din segmentul „Guarda Superior” care sunt învechite și sticlele de vin Cava din segmentul „Guarda”. Prin urmare, este obligatorie aplicarea unui marcaj specific pe capsulele de pe sticlele de vin Cava produs din vin de bază din segmentul „Guarda Superior”.

Acest marcaj le va permite serviciilor de conformitate să monitorizeze loturile pe parcursul procesului de fabricație și să verifice stocurile de sticle și învechirea prin numărarea manuală și evaluarea diverselor declarații pe care operatorul este obligat să le dea.

8. Limitare privind data tirajului pentru vinurile Cava „Guarda Superior”

DESCRIERE

Pentru vinurile autorizate să poarte mențiunea „Guarda Superior” („Reserva”, „Gran Reserva” și „Paraje Calificado”), tirajul trebuie să aibă loc după data de 1 ianuarie din anul următor recoltei în cauză.

Secțiunea 8 litera (b) subpunctul (iv) din caietul de sarcini a fost modificată. Documentul unic rămâne nemodificat.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Obiectivul este ca în urma procesului de fabricație să se obțină vinuri de bază („Guarda Superior”) de calitate superioară cu mai multă personalitate, evitându-se necesitatea intervențiilor în cramă sau a practicilor oenologice care pot avea un impact negativ asupra calității.

9. Schimbarea poziției punctului privind cerința referitoare la anul recoltei pentru vinurile cava „Paraje Calificado” și modificarea limitărilor privind deplasarea vinului în poziție orizontală („en rima”) sau inversată („en punta”).

DESCRIERE

Cerința ca vinurile Cava „Paraje Calificado” să indice anul recoltei a fost mutată din secțiunea 8 litera (b) subpunctul (iv) din caietul de sarcini în secțiunea 8 litera (b) subpunctul (vii), care este cea adecvată întrucât se referă la etichetare.

De asemenea, cerința ca vinurile Cava „Paraje Calificado” și „Gran Reserva” să nu fie puse în vânzare în poziție orizontală („en rima”) sau inversată („en punta”) a fost mutată în secțiunea 8 litera (b) subpunctul (x), care este cea adecvată întrucât se referă la deplasarea produselor.

Subpunctele (iv), (vii) și (x) din secțiunea 8 litera (b) din caietul de sarcini au fost modificate. Documentul unic rămâne nemodificat.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Modificările reprezintă îmbunătățiri la nivelul redactării: textul din caietul de sarcini a fost rearanjat în scopul îmbunătățirii clarității și a consecvenței.

10. Introducerea unor condiții privind utilizarea unităților geografice mai mici (zonă, subzonă și „Paraje Calificado”) pe etichete

DESCRIERE

S-a oferit o descriere a modului și a condițiilor în care se pot utiliza unitățile geografice mai mici în prezentarea unui vin Cava.

Aceasta a fost adăugată la punctul 8 litera (b) subpunctul (vi) din caietul de sarcini. Documentul unic rămâne nemodificat.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Întrucât s-au adăugat prin modificarea prezentului caiet de sarcini zone și subzone ca unități geografice mai mici, este necesar să se reglementeze modul în care aceste denumiri pot fi utilizate în prezentarea unui vin Cava.

11. Introducerea cerinței de a indica anul recoltei pe vinurile cava „Reserva”

DESCRIERE

Cerința de a indica anul recoltei pe eticheta vinurilor Cava, care se aplică deja în cazul vinurilor Cava „Grand Reserva” și „Cava de Paraje”, este extinsă la vinurile Cava care utilizează mențiunea „Reserva”.

Secțiunea 8 litera (b) subpunctul (vii) din caietul de sarcini a fost modificată. Modificarea vizează punctul 9 din documentul unic.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Indicarea anului recoltei este considerată o cerință nu numai pentru vinurile Cava „Gran Reserva” și „Paraje Calificado”, ci și pentru „Reserva”. Astfel, toate vinurile din segmentul „Guarda Superior” trebuie să indice anul recoltei pe etichetă. Obiectivul acestei măsuri este de a prezenta produsele din segmentul „Guarda Superior”, evidențiind diferiții ani de recoltă, astfel cum se practică în mod curent în cazul vinurilor de cea mai înaltă calitate de alte denumiri, precum și în cazul DO „Cava”.

12. Crearea segmentelor de produse „Guarda” și „Guarda Superior”

DESCRIERE

Segmentarea constă în diferențierea dintre două mari segmente de produse din cadrul denumirii de calitate „Cava”.

Segmentul produselor etichetate „Guarda” păstrează caracteristicile actuale de fabricație ale vinurilor Cava, în timp ce noul segment „Guarda Superior” a fost creat pentru a cuprinde vinurile Cava cu mențiunile „Reserva”, „Gran Reserva” și „Paraje Calificado”.

Secțiunea 8 litera (b) subpunctul (vii) din caietul de sarcini a fost modificată. Modificarea vizează punctul 9 din documentul unic.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Se face o diferențiere mai clară între diversele tipuri și game de produse prevăzute în caietul de sarcini al DOP „Cava”. Scopul acesteia este de a permite consumatorului să identifice mai ușor caracteristicile de calitate definitorii ale acestor tipuri și game de produse. Această propunere stabilește noi norme de calitate și de etichetare pentru fiecare tip de produs cu scopul de a simplifica identificarea și diferențierea fiecărei categorii.

13. Introducerea de noi sigilii

DESCRIERE

S-a stabilit că mențiunile „Guarda” sau „Guarda Superior” trebuie să fie indicate pe sigilii, împreună cu originea sau unitatea geografică mai mică. Întrucât prin etichetare se indică unitățile geografice mai mici, precum și mențiunile „Guarda” sau „Guarda Superior”, utilizarea sigiliului corespunzător este obligatorie.

Secțiunea 8 litera (b) subpunctul (viii) din caietul de sarcini a fost modificată. Documentul unic rămâne nemodificat.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Trebuie stabilit un model nou pentru sigiliul de control numerotat, pentru a le permite consumatorilor să identifice mai ușor diferența dintre cele două segmente, „Guarda” și „Guarda Superior”, precum și unitatea geografică mai mică, după caz. Scopul este acela de a le oferi consumatorilor informații mai clare, în primul rând prin garanția oferită de sigiliul DOP „Cava”.

14. Introducerea mențiunii „producător Integral”

DESCRIERE

S-a introdus o nouă mențiune pentru a descrie o categorie de crame al căror model de producție cu ciclu complet presupune ca 100 % din procesul de presare și vinificație să se deruleze intern, în unitățile proprii.

Anexa 8 litera (b) subpunctul (ix) privind „producătorul integral” se adaugă la caietul de sarcini. Modificarea vizează punctul 9 din documentul unic.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

A fost creată o etichetă specifică fiecărei crame. Aceasta va fi aplicată pe sticlă și va face parte din procesul de etichetare a acesteia, permițând consumatorilor să identifice acele crame care își produc vinul de bază în proporție de 100 % în unitățile proprii. Scopul este acela de a crea o diferențiere, astfel încât consumatorii să poată distinge nu în funcție de tipul de produs, ci de tipul de cramă și de modelul de producție din cadrul acesteia, corelat în anumite cercuri de consumatori cu un tip de producție mai artizanal și specific unei anumite arii, aspecte ce pot fi asociate cu calitatea. Totodată, aceasta oferă protecție și recunoaștere acestui tip de producător, prin intermediul denumirii de origine.

15. Clarificare privind declarațiile obligatorii

DESCRIERE

Normele interne privind denumirea de origine au fost adăugate ca o justificare la cerința potrivit căreia operatorii înregistrați trebuie să depună declarații la Consiliul de reglementare.

Secțiunea 8 litera (b) subpunctul (xi) din caietul de sarcini a fost modificată. Documentul unic rămâne nemodificat.

Aceasta este o modificare standard, deoarece nu este considerată a se încadra în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33 al Comisiei.

MOTIVE

Pentru a consolida legătura dintre operatori și normele interne privind denumirea de origine și obligația strictă de respectare a acestor norme, în vederea asigurării unui control mai bun al produsului protejat în contextul producției.

DOCUMENT UNIC

1. Denumirea produsului

Cava

2. Tip de indicație geografică

DOP – Denumire de origine protejată

3. Categorii de produse viticole

5. Vin spumant de calitate

4. Descrierea vinului (vinurilor)

Vin spumant de calitate

Descriere textuală concisă

Cava – alb sau roze: vinuri limpezi și strălucitoare, cu eliberare continuă de dioxid de carbon sub formă de bule mici similare mărgelelor. Culoarea vinurilor Cava albe variază de la galben pal la galben-pai; culoarea vinurilor Cava roze variază în intensitate, cu excepția vinurilor roze de nuanță violet. Vinurile Cava au, în mod caracteristic, arome fructate, ușor acide, proaspete și echilibrate, un ușor iz de drojdie făcându-se simțit la nivelul nasului.

Cava „Gran Reserva” – alb sau roze: vinuri echilibrate, cu nuanțe de fruct copt, fructe uscate și alune coapte, cu arome complexe și curate și o notă de contact îndelungat cu drojdia.

Cava „Paraje Calificado” – alb sau roze: arome complexe, cu nuanțe perfect amestecate de minerale proprii zonei, alături de cele de fructe uscate și de alune coapte. La degustare, vinul prezintă un echilibru structural perfect, consistență cremoasă și aciditate.

Legislația UE relevantă se va aplica în ceea ce privește parametrii analitici, ale căror limite nu sunt stabilite în prezentul document unic.

Caracteristici analitice generale

Tăria alcoolică totală maximă (în % volume)

—

Tăria alcoolică dobândită minimă (în % volume)

10,8

Aciditatea totală minimă:

5 grame per litru, exprimată ca acid tartric

Aciditatea volatilă maximă (în miliechivalenți pe litru):

10,83

Conținutul maxim total de dioxid de sulf (în miligrame pe litru):

160

5. Practici vitivinicole

5.1. Practici oenologice esențiale

1. Practică enologică esențială

Vinul de bază pentru Cava poate fi fabricat folosind numai suc de primă presă, cu un randament maxim de 1 hl de must/vin per 150 kg de struguri. Se folosesc struguri sănătoși, cu o tărie alcoolică naturală minimă de 8,5 % vol. sau 9 % vol., în funcție de zonă. Vinurile de bază se produc utilizându-se numai sucul de presă, fără nicio altă parte a strugurelui; în cazul vinurilor roze, cel puțin 25 % din strugurii utilizați trebuie să fie din soiuri roșii.

În cazul vinului Cava cu mențiunea „Paraje Calificado”:

— randamentul maxim de extracție este de 0,6 hl de must la 100 kg de struguri;

— sunt interzise următoarele procese: majorarea artificială a tăriei alcoolice naturale a musturilor și/sau vinurilor de bază, acidificarea și decolorarea;

— aciditatea totală minimă a vinului de bază este de 5,5 g/l (față de 5 g/l în cazul altor vinuri Cava).

— pH-ul maxim al vinului de bază este de 3,3 (față de 3,4 în cazul altor vinuri Cava).

Practica de cultivare

Parcelele plantate cu viță-de-vie sunt considerate a produce struguri adecvați pentru producerea de vin Cava începând cu al treilea sezon de cultivare a soiului autorizat. Densitatea de plantare este cuprinsă între 1 500 și 3 500 de butuci per hectar, folosind sistemele tradiționale de tip „gobelet” sau de susținere cu spaliere pentru conducerea viței-de-vie.

Strugurii utilizați în producția de vinuri autorizate să conțină mențiunile „Reserva”, „Gran Reserva” și „Paraje Calificado” trebuie să provină din plantații viticole cu o vârstă de minimum 10 ani și certificate ecologic de autoritatea competentă.

5.2. Producții/randamente maxime

1. Cava 12 000 de kilograme de struguri la hectar

2. 80 hl la hectar

3. Cava „Paraje Calificado” 8 000 de kilograme de struguri la hectar

4. 48 hl la hectar

5. Cava „Reserva” și „Gran Reserva” 10 000 de kilograme de struguri la hectar

6. 66,66 hl la hectar

6. Aria geografică delimitată

Aria geografică în care pot fi cultivați strugurii și se pot produce vinul de bază și vinul Cava este situată în limitele următoarelor localități, menționare în text în funcție de provincia de care aparțin:

— Álava: Laguardia, Moreda de Álava și Oyón.

— Badajoz: Almendralejo.

— Barcelona: Abrera, Alella, Artés, Avinyonet del Penedès, Begues, Cabrera d’Igualada, Cabrils, Canyelles, Castellet i la Gornal, Castellvi de la Marca, Castellvi de Rosanes, Cervelló, Corbera de Llobregat, Cubelles, El Masnou, Font-Rubí, Gelida, La Granada, La Llacuna, La Pobla de Claramunt, Les Cabanyes, Martorell, Martorelles, Masquefa, Mediona, Mongat, Odena, Olérdola, Olesa de Bonesvalls, Olivella, Pacs del Penedès, Piera, Els Hostelets de Pierola, El Pla del Penedès, Pontons, Premià de Mar, Puigdalber, Rubí, Sant Cugat Sesgarrigues, Sant Esteve Sesrovires, Sant fost de Campsentelles, Vilassar de Dalt, Sant Llorenç d’Hortons, Sant Martí Sarroca, Sant Pere de Ribes, Sant Pere de Riudevitlles, Sant Quintí de Mediona, Sant Sadurní d’Anoia, Santa Fe del Penedès, Santa Margarida i els Monjos, Santa Maria de Martorelles, Santa Maria de Miralles, Sitges, Subirats, Teià, Tiana, Torrelavit, Torrelles de Foix, Vallbona d’Anoia, Vallirana, Vilafranca del Penedès, Vilanova i la Geltrú, Vilobí del Penedès.

— Girona: Blanes, Capmany, Masarac, Mollet de Perelada, și Perelada. La Rioja: Alesanco, Azofra, Briones, Casalarreina, Cihuri, Cordovín, Cuzcurrita de Rio Tirón, Fonzaleche, Grávalos, Haro, Hormilla, Hormilleja, Nájera, Sajazarra, San Asensio, Tirgo, Uruñuela și Villalba de Rioja.

— Lleida: Lleida, Fulleda, Guimerà, L’Albi, L’Espluga Calva, Maldà, Sant Martí de Riucorb, Tarrés, Verdú, El Vilosell și Vinaixa.

— Navarra: Mendavia și Viana.

— Tarragona: Aiguamurcia, Albinyana, Alió, Banyeres del Penedès, Barberà de la Conca, Bellvei, Blancafort, Bonastre, Bràfim, Cabra del Camp, Calafell, Creixell, Cunit, El Catllar, El Pla de Santa Maria, El Vendrell, Els Garidells, Figuerola del Camp, Els Pallaresos, La Bisbal del Penedès, La Nou de Gaià, L’Arboç, La Riera de Gaià, La Secuita, L’Espluga de Francolí, Llorenç del Penedès, Masllorenç, Montblanc, Montferri, El Montmell, Nulles, Perafort, Pira, Puigpelat, Renau, Rocafort de Queralt, Roda de Berà, Rodonyà, Salomó, Sant Jaume dels Domenys, Santa Oliva, Sarral, Solivella, Vallmoll, Valls, Vespella, Vilabella, Vila-rodona, Vilaseca de Solcina, Vilaberd și Vimbodí.

— Valencia: Requena.

— Zaragoza: Ainzón și Cariñena.

Pentru această întreagă arie au fost stabilite trei zone („COMTATS DE BARCELONA”, „VALLE DEL EBRO” și „VIÑEDOS DE ALMENDRALEJO”); primele două sunt împărțite în subzone; „parajes calificados” ar putea fi, de asemenea, delimitat. Toate sunt unități geografice mai mici.

7. Soiul principal (soiurile principale) de struguri de vin

CHARDONNAY

GRENACHE ROȘU

MACABEO – VIURA

PARELLADA

PINOT NOIR

TREPAT

XARELLO

8. Descrierea legăturii (legăturilor)

(a) Factori naturali și umani.

FACTORI NATURALI: Solurile sunt, în cea mai mare parte, calcaroase, nu foarte nisipoase și relativ argiloase. Tind să aibă un conținut scăzut de materii organice și nu sunt foarte fertile.

Zona are caracteristici generale tipice unui mediu mediteraneean: veri foarte lungi, cu multe ore de soare și temperaturi ridicate din primăvară până la sfârșitul verii, generând, de asemenea, variații ample de temperatură, care permit strugurilor, inclusiv soiurilor cu cicluri mai lungi, să se coacă în mod adecvat. În plus, precipitațiile au niveluri scăzute și sunt inegal distribuite între sezoane, ceea ce înseamnă că, în timpul perioadei de creștere a plantei, precipitațiile sunt reduse și umiditatea relativă este foarte scăzută. Prin urmare, există un deficit de apă pronunțat, îndeosebi în faza de coacere. Clima mediteraneeană din zonă reprezintă o tranziție de la clima mai blândă de pe coastă, datorată apropierii de mare, la clima mai aspră continentală din zonele interioare, care este rece iarna și mai călduroasă vara. Volumul anual de precipitații este, în medie, de 500 mm, mai concentrat toamna și primăvara. Zona este foarte luminoasă, cu o medie de aproximativ 2 500 de ore de soare, suficient pentru o coacere adecvată a strugurilor.

FACTORI UMANI: În a doua jumătate a secolului al XIX-lea, diverse familii producătoare de vin au început să fabrice vin spumant în zona rurală a provinciei Barcelona, folosind metoda denumită pe atunci champenoise, în care a doua fermentație, care produce bule, are loc în sticlă. Primele sticle de Cava au fost produse în 1872 în localitatea Sant Sadurní d’Anoia. După tiraj, sticlele de vin spumant erau depozitate în pivnițe subterane („cavas”), care aveau un nivel suficient de umiditate relativă și o temperatură ambientală care se menținea la aproximativ 13/15 °C pe parcursul întregului an, contribuind la eliminarea vibrațiilor, care trebuie evitate atunci când se fabrică vinuri spumante de bună calitate. Acestea sunt condiții ideale pentru a doua fermentație și pentru ca procesul de învechire a vinurilor spumante să se desfășoare în mod adecvat. În timp, denumirea „cava”, care indica locurile în care erau depozitate pentru învechire sticlele de vin spumant, a sfârșit prin a deveni chiar denumirea vinului. Cele mai amplu cultivate soiuri de struguri sunt: Macabeo, Xarello și Parellada, care reprezintă 85 % din soiurile utilizate pentru fabricarea de vinuri Cava. Aceste trei soiuri sunt întotdeauna prezente în diferite proporții în vinurile de bază obținute în aria geografică delimitată. Densitatea scăzută a plantelor de viță-de-vie, între 1 500 și 3 500 de butuci per hectar, contribuie la îmbunătățirea calității vinului de bază. În plus, precipitațiile limitate din zonă și sistemele de tip „gobelet” sau de spaliere pentru conducerea viței-de-vie permit o cantitate moderată de muguri de rod, ceea ce limitează producția maximă per hectar la 12 000 kg. În plus, vinul de bază poate fi produs numai din suc de primă presă, cu maximum 100 l de must per 150 kg de struguri; cu o coacere etapizată, care implică recoltarea separată a diferitelor soiuri, cu un nivel potențial de alcool pentru vinul de bază situat între 9,5 % vol. și 11,5 % vol., o aciditate totală de > 5 g/l și indicatori analitici care asigură calitatea sanitară a culturii. De asemenea, trebuie să existe un raport de aproximativ 1:1 între acidul malic și acidul tartric; condiții de producție care permit o desfășurare lentă a celei de a doua fermentații și interacțiunea dintre vin și drojdie (autoliză), care conferă acestor vinuri arome delicate, oferindu-le calități organoleptice unice.

(b) Informații detaliate privind calitatea sau caracteristicile produsului.

Odată cu încheierea procesului de fabricație printr-o a doua fermentație și învechire în sticlă, în contact cu drojdia de vin, vinurile DOP Cava au o tărie alcoolică între 10,8 % vol. și 12,8 % vol. Vinul Cava este caracterizat de niveluri scăzute ale pH-ului, între 2,8 și 3,4, ceea ce favorizează o evoluție bună în timp, reducând riscurile unei oxidări dăunătoare. Acestea sunt vinuri cu un nivel scăzut de acid gluconic, ceea ce indică faptul că s-au utilizat struguri sănătoși.

(c) Legătura cauzală dintre aria geografică și caracteristicile produsului.

Solurile, combinate cu clima de la sfârșitul verii și din toamnă, care este relativ blândă și uscată, permit strugurilor să se dezvolte corect, îndeosebi în etapele care le precedă recoltarea, ceea ce încurajează coacerea etapizată a diverselor soiuri autorizate, producându-se astfel vinuri de bază bune pentru fabricarea unor vinuri Cava sănătoase și cu o tărie alcoolică moderată, un nivel ridicat de aciditate și un pH scăzut. Aromele terțiare bogate ale produsului și eliberarea puternică de bule depind în întregime de procesul de fabricație, de la tiraj la degorjare, în fabrici echipate în mod special, ceea ce permite ca a doua fermentație și învechirea vinului să se desfășoare lent.

9. Condiții suplimentare esențiale (ambalare, etichetare, alte cerințe)

Cadru juridic:

în legislația națională

Tipul condiției suplimentare:

derogare de la cerința privind producția în aria geografică delimitată

Descrierea condiției:

Vinul Cava poate fi produs în cinci crame situate în afara ariei geografice delimitate, întrucât acestea au produs vin de bază și/sau Cava anterior intrării în vigoare a Ordinului din 27 februarie 1986 și, astfel, li s-a acordat autorizația prin ordinele ministeriale din 14 noiembrie 1991 și 9 ianuarie 1992.

Cadru juridic:

în legislația națională

Tipul condiției suplimentare:

dispoziții suplimentare privind etichetarea

Descrierea condiției:

Pe dop trebuie să figureze denumirea „CAVA” și numărul unității de îmbuteliere.

Este obligatoriu să se utilizeze marca înregistrată la Registrul proprietății intelectuale (RPI) din Spania sau la Oficiul Uniunii Europene pentru Proprietate Intelectuală.

Numai Cava „Gran Reserva” și Cava „Paraje Calificado” pot utiliza mențiunile „Brut Nature”, „Extra Brut” și „Brut”.

Este obligatoriu ca vinurile Cava „Reserva”, „Gran Reserva” și „Paraje Calificado” să indice anul recoltei.

Mențiunea „Guarda” este stabilită pentru vinurile Cava care nu sunt din segmentele „Reserva”, „Gran Reserva” și „Paraje Calificado”.

Mențiunea „Guarda Superior” este stabilită pentru vinurile Cava „Reserva”, „Gran Reserva” și „Paraje Calificado”.

Termenul „producător integral” este stabilit doar pentru cramele care, în calitate de producători de vin de bază Cava și de vin Cava deopotrivă, storc strugurii și produc 100 % din vinul de bază utilizat în vinurile lor Cava și produc 100 % din vinurile lor Cava în aceleași unități (cramă), fără să cumpere sticle în poziție orizontală („en rima”) sau inversată („en punta”) de la alți producători.

Este obligatoriu să se utilizeze marcaje de control specifice.

Mențiunea „Paraje Calificado” nu depășește 4 mm înălțime și nici dimensiunea mărcii și apare alături de denumirea ariei respective.

Link către caietul de sarcini

https://www.mapa.gob.es/es/alimentacion/temas/calidad-diferenciada/dop-igp/htm/documentos_dop_cava.aspx

(1) JO L 9, 11.1.2019, p. 2.